རྒྱུད་པ་གྲྭ་ཚང་གསང་ཆེན་ཆོས་ཀྱི་བང་མཛོད་གླིང་ནི།སྐྱབས་མགོན་སྐུ་ཕྲེང་གཉིས་པ་ངག་དབང་འཕྲིན་ལས་རྒྱ་མཚོས་གསར་དུ་བཏབ།ཁོང་ནི་སྤྱི་ལོ་ལོར་རྩེ་ཁོག་རོང་བོ་སྡེ་བར་ཡབ་ཆོས་སྐྱོང་བྱ་བའི་སྲས་སུ་འཁྲུངས།དགུང་ལོ་བདུན་པར་བ་སོ་རྗེ་དྲུང་དཀོན་མཆོག་ཉི་མའི་མདུན་ནས་རབ་ཏུ་བྱུང་སྟེ་མཚན་ལ་ངག་དབང་འཕྲིན་ལས་རྒྱ་མཚོར་གསོལ།རྗེ་ཚུལ་ཁྲིམས་བཀྲ་ཤིས་དང་།མ་ཎི་བ་ཤེས་རབ་བཀྲ་ཤིས་གཉིས་བླ་མར་བསྟེན་ཏེ་དབང་ལུང་ཁྲིད་གསུམ་དང་།རྗེ་གོང་མའི་སྙན་བརྒྱུད་ཀྱི་གདམས་ངག་སོགས་གསན།གྲྭ་ཚང་ཐོས་བསམ་གླིང་དུ་ཞུགས་ནས་གཞུང་བཀའ་པོད་ལྔ་ལ་སྦྱངས།མཁན་ཆེན་དགེ་འདུན་རྒྱ་མཚོ་དང་རྗེ་འདི་གཉིས་ཀྱིས་ཚོགས་ལངས་ཐེངས་མང་གནང་བས་ལེགས་བཤད་ཀྱིས་མཁས་པའི་ཡིད་འཕྲོགདགུང་ལོ་ཉི་ཤུ་ལ་དབུས་སུ་ཕེབས་ཏེ་འབྲས་སྤུངས་སྒོ་མང་གྲྭ་ཚང་དུ་ཞུགས་ནས་སློབ་གཉེར་མཛད།པཎ་ཆེན་བློ་བཟང་ཡེ་ཤེས་ལས་བསྙེན་རྫོགས་བཞེས།དགུང་ལོ་ཉེར་གསུམ་པར་ཀུན་མཁྱེན་བླ་མ་སྒོ་མང་མཁན་པོར་ཕེབས་པའི་དྲུང་དུ་དབོན་ཆུང་བསྟན་འཛིན་དར་རྒྱས་རྣམ་གཉིས་ནས་མཛོད་གོས་ཁྱད་འཕགས་ཀྱི་བླ་བྲ་སོགས་དངོས་པོ་སྤུས་གཙང་དུ་མ་དང་བཅས་འཇམ་དབྱངས་དཀར་བོ་དང་དབྱངས་ཅན་མ་དཀར་མོ་གཉིས་ཀྱི་སྒྲུབ་ཐབས་ལས་ཚོགས་དང་བཅས་པའི་རྩོམ་བསྐུལ་ཞུས་པར་ཀུན་མཁྱེན་མཆོག་ནས་དཀའ་བཅུ་རིན་པོ་ཆེ་ངའི་བླ་མ་ཡིན་གསུངས་ནས་བསྙེན་བཀུར་གནང་།དགུང་ལོ་ཉེར་ལྔ་བར་རྒྱལ་དབང་སྐུ་ཕྲེང་དྲུག་པས་དགའ་ལྡན་ཨ་ཆི་ཐུ་ཨེར་ཏེ་ནི་ནོ་མོན་ཧན་གྱི་ཆོ་ལོ་དང་ཐམ་གགདུགས་རྟ་དར་སོགས་གནང་སྟེ་ཆེན་པོར་འོས་པའི་གཟེངས་བསྟོད་དང་།དེ་མཐུན་པཎ་ཆེན་ཐམས་ཅད་མཁྱེན་པ་བློ་བཟང་ཡེ་ཤེས་ཀྱིས་བཀའ་ཤོག་གཟེངས་བསྟོད་གཞུང་སོ་སོ་ནས་ཕེབས་རྫོངས་ཀྱི་བདོག་པ་ཕུལ་བ་བཞེས་ཏེ་ཕྱིར་རང་དགོན་གྱི་གདན་སར་འབྱོར།སྔགས་འཆང་འཇམ་དབྱངས་བློ་གྲོས་ལས་ཟབ་མོའི་གདམས་པ་མང་པོ་དང་།དགུང་ལོ་སུམ་ཅུ་བར་ཡོངས་འཛིན་དམ་པ་རྗེ་ཤེས་རབ་བཀྲ་ཤིས་ཀྱི་སྤྱན་སྔར་རྡོ་རྗེ་ཕྲེང་བའི་དབང་གསན་སྐབས་ཡོངས་འཛིན་ཆེན་མོ་དཀྱིལ་འཁོར་སོ་སོའི་གཙོ་བོར་དངོས་སུ་གཟིགས་ནས་ཐུགས་དད་འཁྲུངས།ཆིང་ཧོ་ཤུ་ཆི་ཆོས་རྒྱལ་ཚེ་དབང་བསྟན་འཛིན་དང་།རྒྱལ་སྲས་ལྷ་སྐྱབས་མར་རྒན་དའི་ཆིང་སོགས་ཀྱི་དབུ་བླར་ཕེབས་སྐབས་ཡོངས་འཛིན་རིན་པོ་ཆེ་ཡང་རྒྱལ་པོས་ཞུས་པ་ལྟར་རྩེ་འབའ་མང་གསུམ་གྱི་དབུས་སུ་ཕེབས་ཏེ་དབུ་ཞྭ་རྗེ་འདི་ཉིད་ལ་ཕུལ་ནས་བསྟན་པའི་ཁུར་ཐམས་ཅད་ཕོགདགུང་ལོ་སོ་དགུ་བར་རྒྱལ་དབང་བསྐལ་བཟང་རྒྱ་མཚོ་དགུང་ལོ་བརྒྱད་དུ་ཕེབས་པ་དང་མཇལ་ཏེ་སྤྱན་རས་གཟིགས་ཀྱི་རྗེས་གནང་གསན།ཁོང་གི་ཐུགས་བཀོད་ལྟར་སྦྱིན་བདག་ཨརྒེར་ནས་གསེར་བྲིས་ཀྱི་བཀའ་འགྱུར་བཞེངས།དགུང་ལོ་ང་གསུམ་པར་རོང་བོར་ཕེབས་ཏེ་སྔགས་འཆང་རིན་པོ་ཆེ་དང་ཐུགས་མཐུན་སྒོས་འཇམ་དབྱངས་ཀུན་གཟིགས་ལ་གསེར་ཆབ་ཕུལ་ཅིང་རབ་གནས་མཛད།དགུང་ལོ་ང་ལྔ་བཞེས་པ་སྤྱི་ལོ་ལོར་ནང་སོ་ངག་དབང་བསོད་ནམས་དང་བཀའ་བགྲོས་མཛད་དེ་སྒྲུབ་སྡེ་དང་དགོན་མ་ལག་ལྷན་ཅིག་ཚོགས་ནས་རོང་བོ་ཆོ་འཕྲུལ་སྨོན་ལམ་ཆེན་མོ་གསར་དུ་བཙུགས།ཚོགས་མགོར་སྔགས་འཆང་འཇམ་དབྱངས་བློ་གྲོས་ཞུས་པ་ལྟར་ཕེབས་ནས་སྐྱེས་རབས་ཀྱི་བཤད་པ་གནང་།དེ་སྔ་པཎ་ཆེན་བློ་བཟང་ཡེ་ཤེས་ཀྱི་ཞལ་སྔ་ནས་ཆོས་རྒྱལ་རྗེས་གནང་གསན་སྐབས།བླ་མའི་ཞལ་ནས།ཁྱེད་བསྟན་པའི་བདག་པོ་ཡིན་ཙ་ན།མདོ་སྨད་དུ་ཕེབས་ནས་རོང་བོར་རྒྱུད་པ་གྲྭ་ཚང་ཞིག་འཛུགས་དགོས་རྒྱུ་རེད།ཅེས་དང་པོར་བླ་མས་ལུང་བསྟན་ཏེ་དངོས་སུ་སྐུལ་མ་གནང་བ་དང་གཅིགབར་དུ་སྐྱབས་མགོན་རིན་པོ་ཆེ་རྩེ་གཞུང་ཨུརྒེར་དུ་བཞུགས་སྐབས།མཚན་ལྡན་གྱི་བུ་མོ་གཞོན་ནུ་མ་ཞིག་གློ་བུར་དུ་མདུན་ལ་ལྷགས་ནས་བདེ་གསང་འཇིགས་གསུམ་གྱི་རྩ་རྒྱུད་ཀྱི་གླེགས་བམ་ཡིད་དུ་འོང་བ་ཞིག་ཕུལ་བར།ཁྱོད་སུ་ཡིན་གསུངས་པར།ང་ཕག་མོ་ཡིན།ཞེས་ཞུས་ཏེ་འཕྲལ་དུ་མི་སྣང་བར་གྱུར་བ་སོགས་རྡོ་རྗེ་ཕག་མོས་དངོས་སུ་རྩ་རྒྱུད་རྣམ་གསུམ་གྱི་གླེགས་བམ་གནང་སྟེ་བསྐུལ་བ་དང་གཉིས།ཐ་མར་མཚན་ལམ་དུ་རྩེ་མོ་དགུང་ལ་རེག་པའི་རི་མཐོན་པོ་ཞིག་གི་རྩར་མི་གོས་ནག་གྱོན་པ་ཅན་ཞིག་གིས་གླང་སྔོན་པོ་རྭ་དམར་ཧང་ངེ་བ་ཞིག་ལ་ཞིང་རྨོ་པ་དང་།བུད་མེད་མཛེས་མ་ཞིག་གི་རྣམ་པས་དེ་ལ་ཞིང་འདེབས་ཤིང་ཟུར་མིག་གིས་མི་དེ་དང་རྗེ་འདིར་རེས་ཀྱིས་བལྟས་ཏེ་ཁྱེད་འདིར་ཤོགརང་རེ་ཚོས་རྒྱུད་པའི་ཞིང་འདེབས་ལ།འུ་ཅག་གིས་ཁྱིམ་ཐབ་བྱེད་ཟེར་པ་ལ།ལན་དང་ཡང་ལན་གྱི་ཚུལ་དུ་སྡེ་འདིའི་འབྱུང་འགྱུར་གྱི་ལུང་བསྟན་མང་པོ་ཞིག་གསུངས་པ་ལས་ཀྱི་གཤིན་རྗེ་ཆོས་ཀྱི་རྒྱལ་པོ་དང་དཔའ་བོ་མཁའ་འགྲོ་མང་བོས་བསྐུལ་བ་གསུམ་གྱིས་རྐྱེན་བྱས་ཏེ་རྒྱུད་གྲྭ་འཛུགས་པར་དགོངས་སོ།།མཁའ་འགྲོ་མ་རྣམས་དང་ཕན་ཚུན་གསུང་ལན་གནང་བ་དག་ཀྱང་སྔར་ཐང་ག་ཞིག་གི་རྒྱབ་ན་ཕྱག་རིས་སུ་བཏབ་ཡོད་པར་གསུངས་ལ།ལུང་བསྟན་ཕལ་ཆེར་དགོན་པ་འདིའི་བསྟན་སྲིད་ཀྱི་དོན་ཡིན་པར་བཞེད་དོ།།དེ་ནས་རེ་ཞིག་རྒྱུད་གྲྭ་འདེབས་རྒྱུ་མ་བྱུང་བར་ཅུང་འགོར་བའི་སྐབས་ཤིག་མཚན་ལམ་དུ་སྐྱེས་པ་དང་བུད་མེད་ཆ་བྱད་མི་འདྲ་བ་མང་པོ་རོང་བོར་འདུས་པ་ལ།ཁྱེད་ཚོ་ཅི་ལ་འོངས་གསུངས་པར།ཁྱེད་ཀྱིས་རྒྱུད་གྲྭ་བཙུགས་ནས་ཚོགས་དང་གཏོར་མ་སྦྱིན་དུ་རེ་ནས་འོངས་པ་ཡིན་ཞིང་།ཧ་ཅང་འགྱངས་འགྲོ་བ་ཅི་ཡིན་ཅེས་དཔའ་བོ་དང་མཁའ་འགྲོ་མ་རྣམས་ཀྱི་ནན་ཞུ་མཛད་པ་བཅས་ཀྱི་རྐྱེན་ལ་བརྟེན་ནས།སྤྱི་ལོ་ལོར་འཇའ་མོའི་དཔོན་སློབ་ངག་དབང་གྲགས་པ་ལ།ཞྭ་ལུ་པ་ལེགས་པ་རྒྱལ་མཚན་ཀྱི་ཞུན་ཐིག་ལས་གྲུབ་པའི་དཔལ་རྡོ་རྗེ་འཇིགས་བྱེད་ཀྱི་སྐུ་དང་།སྔར་བཅོམ་ལྡན་འདས་རྡོ་རྗེ་ཕག་མོས་དངོས་སུ་གནང་བའི་རྒྱུད་ཀྱི་གླེགས་བམ་དང་བཀའ་ཁྱབ་བཅས་པ་བསྩལ་ཏེ་སྒྲུབ་སྡེ་སོ་སོ་ནས་དགེ་འདུན་པ་དཔལ་གསང་བ་འདུས་པའི་ལྷ་གྲངས་དུ་བསྡུས་ཏེ་རོང་བོའི་གདན་ས་གསུམ་གྱི་ཡ་གྱལ་དཔལ་ལྡན་རྒྱུད་པ་གྲྭ་ཚང་གསང་ཆེན་ཆོས་ཀྱི་བང་མཛོད་གསར་དུ་བཙུགས།ཁོང་རྒྱུད་གྲྭའི་ཁྲིར་བཞུགས་ནས་ལུགས་གཉིས་ཀྱི་སྒོ་ནས་གྲྭ་ཚང་ལེགས་པར་བསྐྱངས།དགུང་ལོ་རེ་གཉིས་པར་གཉན་ཐོག་དཔོན་པོ་ཐོའུ་པ་ཙོང་བློ་བཟང་ལ་བརྩེ་བའི་ཐུགས་ཀྱིས་མཇལ་དར་སྤུངས་པའི་ཁྲོད་ནས་ལག་ཏུ་གང་ཟིན་པ་ཞིག་ལོངས་ཤིག་གསུངས་པ་ལྟར་གུས་པས་བླངས་པར་དབང་ལྡན་མ་དང་ཉིན་བདེ་མ་གཉིས་ཐོན་བྱུང་བར་འཛུམ་པ་དང་བཅས།འོ་རྟེན་འབྲེལ་ལེགས་པར་འགྲིག་བྱུང་ཞེས་དགྱེས་པ་མཛད།སྤྱི་ལོ་ལོར་སྐུའི་དགོངས་པ་རྫོགས་སོ།།གསུང་རྩོམ་པོད་གཅིག་བཞུགས།